€15-il miljun fi proġetti marittimi f'għadd ta' xtajtiet u portijiet
Infrastructure Malta għaddejja b'ħidma biex sal-aħħar tas-sena tlesti ħames proġetti marittimi b'investiment ta' 15-il miljun ewro f'diversi xtajtiet u portijiet f'Malta u Għawdex. Waqt il-bnazzi tas-sajf, biex tiskansa r-riskju tal-maltemp, Infrastructure Malta qed tkompli ħames proġetti marittimi li jridu jitlestew sal-aħħar tas-sena u jiswew mal-15-il miljun ewro. Il-proġetti jinkludu l-breakwater ġdid fil-Ponta tal-Qrejten f'Marsaxlokk, il-faċilitajiet ġodda għas-sajjieda fil-Port tal-Imġarr Għawdex, il-bini mill-ġdid tal-moll l-antik tal-vapuri t'Għawdex fiċ-Ċirkewwa u l-bini mill-ġdid ta' żewġ mollijiet fil-bajja ta' San Tumas u tnejn oħra fl-inħawi taż-Żonqor f'Wied il-Għajn. Il-Perit Janice Borg qalet "hawn fejn qegħdin bħalissa fil-bajja ta' San Tumas qed nibnu żewġ jetties. Dawn ilhom hawn ħafna snin imma qatt ma raw jew sarilhom manutenzjoni. Kienu spiċċuti. Dawn tħattew u bħalma qed taraw qed jinbnew mill-ġdid u la jitlestu jistgħu jintużaw mis-sajjied, pleasure boats u għawwiema." 4 miljun ewro se jintefqu fuq il-breakwater tal-Qrejten fejn fl-aħħar sena Infrastructure Malta bniet l-istruttura ewlenija ta' taħt l-ilma ta' dan il-breakwater li joħroġ mal-110 metri 'l barra mix-xatt. Din tinkludi iktar minn tliet mitt blokka kbira tal-konkos li jarmaw breakwater wiesgħa sitt metri, f'fond ta' madwar tliet metri u nofs taħt il-livell tal-baħar. Infrastructure Malta fix-xhur li ġejjin se tkun qed tlesti wkoll il-bini mill-ġdid tal-mollijiet, skali, puntuni u faċilitajiet oħra li jużaw is-sajjieda fil-menqa tal-Port tal-Imġarr Għawdex. Permezz tal-puntuni ġodda, is-sajjieda se jiżdidilhom b'disgħin oħra l-postijiet tal-irmiġġ filwaqt li se jkollhom ukoll faċilitajiet ġodda fejn ikunu jistgħu jisseparaw u jarmu l-iskart li jiġi ġġenerat mis-sajd. Infrastructure Malta qed tkompli wkoll ix-xogħlijiet billejl bil-perit Borg spjegat lil Television Malta li l-kundizzjonijiet ta' inqas sħana bil-lejl tgħin anke biex il-konkos li jitpoġġa jibqa' f'kundizzjoni aħjar. "Fix-xitwa għalkemm jaf ikun hemm ġranet tajbin u sbieħ jaf ikollna ġranet bir-riħ u ftit imbatt mill-baħar u ma tkunx tista' taħdem. Jiġifieri fix-xitwa jkun hemm numru konsiderevoli ta' ġranet fejn xoghol ma jkunx jista' jsir. Għaldaqstant bħala prassi nippruvaw li fi żmien is-sajf neħilsu kemm nistgħu mix-xogħol li jkun idrettament fil-bahar, u fix-xitwa nagħlqu l-aħħar fażijiet tal-proġetti." Minbarra dawn il-ħames proġetti Infrastructure Malta qed taħdem ukoll fuq diversi proġetti marittimi oħra, fostom investiment ta' tliet miljun ewro u nofs f'faċilitajiet ġodda għall-passiġġieri tal-laneċ f'Tas-Sliema u Bormla, u l-proġett ta' 55 miljun ewro biex il-Port il-kbir ikollu sistema ta' shore side electricity li tnaqqas it-tniġġis tal-arja mill-cruise liners .